C 122/33

EUROOPAN KESKUSPANKIN LAUSUNTO,

annettu 13 päivänä tammikuuta 2022,

ehdotuksesta luottolaitosten ja sijoituspalveluyritysten vakavaraisuusvaatimuksista annetun asetuksen (EU) N:o 575/2013 muuttamisesta kriisinratkaisun osalta

(CON/2022/3)

(2022/C 122/10)

Johdanto ja oikeusperusta

Euroopan keskuspankki (EKP) vastaanotti 29 päivänä marraskuuta 2021 Euroopan unionin neuvostolta ja Euroopan parlamentilta lausuntopyynnöt ehdotuksesta Euroopan parlamentin ja neuvoston asetukseksi asetuksen (EU) N:o 575/2013 ja direktiivin 2014/59/EU muuttamisesta siltä osin kuin on kyse usean kriisinratkaisuviranomaisen malliin perustuvan kriisinratkaisustrategian piiriin kuuluvien maailmanlaajuisten järjestelmän kannalta merkittävien laitosten ryhmien vakavaraisuuskohtelusta ja omia varoja ja hyväksyttäviä velkoja koskevan vähimmäisvaatimuksen kattamiseen hyväksyttävien instrumenttien välilliseen merkitsemiseen käytettävästä menetelmästä (1) (jäljempänä ’ehdotettu asetus’).

EKP:n toimivalta antaa lausunto perustuu Euroopan unionin toiminnasta tehdyn sopimuksen 127 artiklan 4 kohtaan ja 282 artiklan 5 kohtaan, koska ehdotettu asetus sisältää säännöksiä, jotka vaikuttavat perussopimuksen 127 artiklan 6 kohdassa tarkoitettuihin luottolaitosten toiminnan vakauden valvontaa koskeviin EKP:n tehtäviin sekä perussopimuksen 127 artiklan 5 kohdan mukaisiin Euroopan keskuspankkijärjestelmän erityistehtäviin myötävaikuttaa rahoitusjärjestelmän vakauteen liittyvän politiikan moitteettomaan harjoittamiseen. Tämän lausunnon on antanut EKP:n neuvosto Euroopan keskuspankin työjärjestyksen 17.5 artiklan ensimmäisen virkkeen mukaisesti.

Yleiset huomautukset

EKP toteaa, että ehdotettu asetus käsittää teknisiä muutoksia, joiden tarkoituksena on ottaa käyttöön sisällölliset lainsäädännölliset päätökset, jotka on toteutettu Euroopan parlamentin ja neuvoston direktiiviin 2014/59/EU (2) (jäljempänä ’pankkien elvytys- ja kriisinratkaisudirektiivi’) tehdyillä viimeisimmillä muutoksilla ja joita on arvioitu EKP:n lausunnossa unionin kriisinhallintakehyksen tarkistamisesta (3).

EKP tukee ehdotettua asetusta, jolla varmistetaan parempi johdonmukaisuus Euroopan parlamentin ja neuvoston asetuksen (EU) N:o 575/2013 (4) (jäljempänä ’vakavaraisuusasetus’) säännösten ja pankkien elvytys- ja kriisinratkaisudirektiivin säännösten välillä sen jälkeen, kun kokonaistappionkattamiskykyyn (TLAC) sekä omia varoja ja hyväksyttäviä velkoja koskevaan vähimmäisvaatimukseen liittyvä muutettu kehys on tullut voimaan. Lisäksi EKP kannattaa ehdotettua asetusta sikäli kuin sillä varmistetaan usean kriisinratkaisuviranomaisen malliin perustuvan kriisinratkaisustrategian (multiple-point-entry, MPE) piiriin kuuluvien maailmanlaajuisen rahoitusjärjestelmän kannalta merkittävien laitosten (G-SII-laitokset), mukaan lukien ryhmittymät, joilla on kolmansissa maissa rekisteröityjä tytäryrityksiä, sääntelykohtelun parempi johdonmukaisuus tarkasteltuna TLAC-standardin mukaiseen kohteluun nähden.

EKP kehottaa unionin lainsäädäntöelimiä seuraamaan ja arvioimaan näiden vakavaraisuusasetukseen tehtävien muutosten täytäntöönpanoa edellä mainittujen tavoitteiden valossa ja erityisesti arvioimaan pankkien elvytys- ja kriisinratkaisudirektiivin ja vakavaraisuusasetuksen välistä vuorovaikutusta sekä välttämään tilanteita, joissa maailmanlaajuisen järjestelmän kannalta merkittävät pankit ja G-SII-laitokset voisivat omien varojen ja hyväksyttävien velkojen vähimmäisvaatimuksen tai TLAC-tavoitetason perusteella ryhtyä sääntelyerojen hyväksikäyttöön yhden kriisinratkaisuviranomaisen mallin (single point of entry, SPE) ja usean kriisinratkaisuviranomaisen mallin strategioiden välillä.

EKP ehdottaa eräitä pieniä teknisiä muutoksia, joiden tarkoituksena on selkeyttää säädöksen tulkintaa tai varmistaa asetuksessa käytetyn terminologian johdonmukaisuus. Tätä varten esitetään muutosehdotus perusteluineen erillisessä teknisessä valmisteluasiakirjassa. Tekninen työasiakirja on luettavissa englanninkielisenä EUR-Lex- verkkosivustolla.

Tehty Frankfurt am Mainissa 13 päivänä tammikuuta 2022. EKP:n puheenjohtaja Christine LAGARDE

(1) COM(2021) 665 final.

(2) Euroopan parlamentin ja neuvoston direktiivi 2014/59/EU, annettu 15 päivänä toukokuuta 2014, luottolaitosten ja sijoituspalveluyritysten elvytys- ja kriisinratkaisukehyksestä sekä neuvoston direktiivin 82/891/ETY, Euroopan parlamentin ja neuvoston direktiivien 2001/24/EY, 2002/47/EY, 2004/25/EY, 2005/56/EY, 2007/36/EY, 2011/35/EU, 2012/30/EU ja 2013/36/EU ja asetusten (EU) N:o 1093/2010 ja (EU) N:o 648/2012 muuttamisesta (EUVL L 173, 12.6.2014, s. 190).

(3) Euroopan keskuspankin lausunto, annettu 8 päivänä marraskuuta 2017, unionin kriisinhallintakehyksen muuttamisesta (CON/2017/47) (EUVL C 314, 31.1.2018, s. 17).

(4) Euroopan parlamentin ja neuvoston asetus (EU) N:o 575/2013, annettu 26 päivänä kesäkuuta 2013, luottolaitosten ja sijoituspalveluyritysten vakavaraisuusvaatimuksista ja asetuksen (EU) N:o 648/2012 muuttamisesta (EUVL L 176, 27.6.2013, s. 1).